**Mark. 4:35-41**

**“Jesus in die storms van ons lewe.”**

*Andries Burger, GK Pinetown, 20 Oktober 2019*

*Sing: Lied 157:1,2; Ps. 107:1, 10; Lied 212:1,2; Lied 475:1,2; Lied 519:1, 2, 3, 4*

As jy langer as ŉ dag oud is sal jy weet – ons lewe ŉ lewe van storms.

So was en is dit met alle mense van alle plekke en alle tye – sedert ons uit die paradys uitgeskop is oor sonde.

 Party storms is kort, ander is lank, party is nie te erg nie, ander is verskriklik.

As jy nog nie ŉ storm beleef het nie is dit genadetyd om jou voor te berei want dit kom beslis.

Daar is ook genadetyd tussen storms waarin jy dankbaar kan terugkyk na wat verby is, maar maak jou reg want ŉ volgende is op pad.

Behalwe jou storms is daar altyd ander van wie jy hoor, met wie jy te doen het, jou geliefdes naby jou – almal moet storms trotseer.

Jy weet seker ook van mense wat omtrent permanent in ŉ storm lewe – een na die ander, of dieselfde een wat net aanhou en aanhou...

 Dalk is dit met jou so?

Jy weet seker dat ek nie net van slegte weer praat nie...

Die teks wat ons gaan lees gaan wel oor slegte weer, maar die boodskap is ook iets anders...

**<<Lees Markus 4:35-41>>**

Jesus was op die strand langs die see van Galilea en daar het Hy die mense geleer van God en sy koninkryk. So baie mense het om Hom saamgedrom dat Hy in ŉ skuit geklim het om so ŉ entjie van die land af te sit sodat hulle Hom nie kan vertrap nie. (v.1)

Laat daardie middag, toe Hy moeg en gedaan was sê Hy vir sy dissipels dat hulle na die oorkant van die see toe moet vaar – die see van Galilea is ongeveer 11 km breed.

Terwyl hulle rustig vaar, bars daar ŉ geweldige windstorm los wat die water so onstuimig maak dat die golwe in die skuit begin slaan.

 Die taal wat Markus gebruik is dat hierdie nie ŉ bonatuurlike storm was nie.

Sulke windstorms is algemeen daar – vandag nog, in 1992 was daar golwe van meer as 3 meter gemeet.

Die see van Galilea is eintlik ŉ varswater meer en dit lê in ŉ smal diep vallei – dit is deel van die “great rift valley” wat al die pad uit Afrika loop.

Die berge om die meer is hoog – berg Hermon is sowat 2 800 m bo seevlak – en die meer is laag – dit is omtrent 200 m onder seevlak.

Sterk winde storm in die vallei af en jaag die water op in ŉ skuimgeweld.

Die storm was so erg, die golwe het so baie in die ou skuitjies ingeslaan, dat selfs die ervare seemanne saam Jesus in die skuitjie vrees vir hulle lewens. Baie van sy dissipels was ervare seemanne, hulle het daardie water en sy storms geken, en hierdie een was hulle einde – daarvan was hulle oortuig.

En Jesus? Wel, ... Hy lê en slaap.

Onthou dat al is Hy die Seun van God, is Hy ook ŉ mens soos ek en jy (behalwe die sonde).

Hy is so moeg en gedaan na die dag se harde werk in die warm son, dat die geloei van die stormwind en die geskommel van die skuitjie met die golwe wat oor die rand slaan Hom nie wakker maak nie.

In hulle nood maak sy dissipels Hom uiteindelik wakker – en dan vra hulle nie mooi nie. Matteus en Lukas laat dit nog mooier klink, maar Markus maak die verwyt in hulle harte baie duidelik.

Meester, ons vergaan en U lê en slaap! Gee U dan nie eens om dat ons vergaan nie?

Ons weet nie wat hulle verwag het dat Jesus moes doen nie. Help water uitskep?

Hy doen die totaal onverwagse, die totaal onmoontlike – Hy raas met die wind en die see en Hy beveel dit tot kalmte – “Hou op! Bedaar!”

Dink jou dit in – hierdie man wat in Nasaret grootgeword het in Josef en Maria se huis – Hy staan op teen ŉ orkaan wind en sê die wind moet bedaar!

 En toe?

Die wind gaan nie stelselmatig lê soos by ŉ natuurlike storm wat verbygaan nie – dan sou sy dissipels nie so verbaas gewees het nie.

Nee, die wind gehoorsaam en die water word spieëlglad kalm...

 Bloot net maar omdat Jesus so gesê het.

 Die wind en die water gehoorsaam Hom.

Duideliker kon Hy nie sy almag ten toon stel nie.

Ander het al mense gesond gemaak, ander het al duiwels uitgedryf – maar om ŉ orkaanwind te laat gehoorsaam!

Hy is ŉ mens wat so moeg was dat sy oë nie kon oophou nie, selfs die storm Hom nie laat wakker word het nie. Maar as Hy praat, dan gehoorsaam die wind en die see!

Jy kan jou die mense om hom se verbasing, hulle ontnugtering, hulle vrees nie indink nie!

 “Wie kan Hy tog wees dat selfs die wind en die see Hom gehoorsaam?”

Hulle het gewonder, maar ons weet – God het dit deur sy Gees aan ons duidelik gemaak in die Bybel.

Jesus is nie net mens wat moeg word en moet slaap nie, Hy is ook God.

Hy is nie net Heerser met gesag oor mense en oor siekte en oor bose geeste nie,

Hy is God self – wat alles uit niks gemaak het en vandag steeds en tot in ewigheid met absolute gesag in beheer is van alles en almal.

Aan Hom is alle gesag gegee in die hemel en op die aarde.

Droogtes en oorstromings en aardbewings en siektes en armoede en geweld en teleurstellings en dood en eensaamheid –

 alle storms is onder sy absolute heerskappy!

Dit is sekerlik die eerste en duidelikste boodskap uit hierdie teks.

Maar daar is meer wat ons hieruit moet leer... en ek wil dit die drie storms in ons lewe noem...

Die eerste is die storm in jou omstandighede:

Soos die dissipels kom ons ook in storms – gewone lewensomstandighede wat ons lewens omdop. Dit is waarvan ek heel in die begin gepraat het.

Dit kán slegte weer wees soos die droogte oor ŉ groot deel van ons land, of orkane en oorstromings en aardbewings ...,

Maar dit kan ook siekte wees soos nierversaking, galstene, blinde derm, kanker...

 Dit kan liggaamsgebrek wees of genetiese siektes of ouderdom ...

Soms is dit verhoudings met mense wat skeefloop, of eensaamheid of smart omdat iemand na aan jou dood is...

 Dink maar wat dit in jou lewe al was, of dalk nou nog is...

Party van hierdie storms bring ons oor onsself – soos om te soek na kanker deur ons lewens gewoontes.

 Maar selfs al lewe ons hoe verantwoordelik en hoe gehoorsaam aan God,

 lewensstorms is onafwendbaar, dit is deel van die lewe –

 nie net vir ongelowiges nie, definitief vir gelowiges ook.

Saam die storm van omstandighede of midde in die omstandighede kom daar ŉ tweede storm – kom ons noem dit die storm in jou gemoed, in jou gedagtes:

Dit is nie die omstandighede self nie, maar jou worsteling oor die omstandighede,

die gestoei in jou gedagtes oor die hoekoms en die waaroms van die omstandighede wat jou laat swaarkry.

Die wakker lê en die om-en-om gemaal binne jou. Dit vreet aan jou, dit kry geen rigting nie, dit sneeubal net al groter.

Dit maak jou soos ŉ beer met ŉ seer tand – jy sluit jou af van ander, jy verloor die vermoë om objektief oor dinge te dink en die groter prentjie te kan raaksien.

Het dit al met jou gebeur, is jy nou in so ŉ storm?

Het die dissipels in die skuit hierdie storm gehad – ek dink so.

 Dit wys in die manier hoe hulle met Jesus praat toe hulle Hom wakker maak.

Meester gee U nie om dat ons vergaan nie?

Daai arrogante vraag is gebore in die storm van hulle gemoed – die gedagte dat Hy nie eens omgee dat hulle vergaan nie...

Dit bring ons by die derde storm wat sommer gou uitbroei uit die storm van jou gemoed – die storm met God.

 Presies hulle vraag – “Meester gee U dan nie om nie?”

Of die digter van Psalm 88 wat kla,*”13Ek roep na U om hulp, Here, vroeg in die môre al bid ek tot U. 14Waarom verstoot U my, Here, waarom trek U U van my af terug?”*

Almal van ons is een of ander tyd, en soms gereeld, in hierdie storm.

Veral as jy jou ore uitgeleen het vir mense wat leer dat dit altyd goed gaan met God se kinders, asof jy iets verdien met jou geloof en jou vroom lewe. (Dit is nie wat die Bybel leer nie.)

Dit is verstaanbaar dat ongelowiges en afvalliges vra waar God is in beproewing, maar gelowiges behoort beter te weet. En soos ons in ons geloofslewe deur een-na-die-ander storm kom en ons Hom al beter leer ken en al meer leer vertrou, so word ons storms met Hom al minder...

Is dit regtig so dat God sy kinders verstoot en in die steek laat?

Onthou wat Hy in Jes. 43 deur sy profeet vir sy volk, sy kinders sê:*1... Moenie bang wees nie, Ek verlos jou, Ek het jou op jou naam geroep, jy is Myne. 2As jy deur water moet gaan, is Ek by jou, deur riviere, hulle sal jou nie wegspoel nie; as jy deur vuur moet gaan, sal dit jou nie skroei nie, die vlamme sal jou nie brand nie,
3want Ek is die Here jou God, die Heilige van Israel, jou Redder.*

Dit is God wat deur die digter van Psalm 55 *sê, “22Laat jou sorge aan die Here oor”* en dan sy getuienis en sy belofte waarom jy dit moet doen*, “Hy sal vir jou sorg. Hy sal die regverdige nie in die steek laat nie.”*

Dink aan Ps. 23 al gaan ek in ’n dal van doodskaduwee, ek sal geen onheil vrees nie, ek sal niks tekort kom nie.

Wanneer ons, soos sy dissipels, in die storm van ons lewe dink dat Hy nie omgee nie, dan vra Hy vir ons ook – “het jy dan nie geloof nie?”

Geloof is meer as net saligmaking om eendag nie hel toe te gaan soos ons verdien nie, maar hemel toe soos Jesus vir ons verdien het.

Geloof is ook om nou in hierdie lewe reeds te lewe met die sekerheid dat Hy al sy beloftes waar maak. Ook beloftes wat vir hierdie lewe duskant die graf bedoel is.

Beloftes soos Rom. 8:28 dat, *”28Ons weet dat God alles ten goede laat meewerk vir dié wat Hom liefhet, dié wat volgens sy besluit geroep is.”*

Ja alles, selfs die storm in jou lewe gebruik God om iets goed te doen vir jou wat Hy liefhet, of Hy gebruik jou in joustorm om iets goed vir ander te doen.

Jy hoef dit nie te verstaan voordat dit waar is nie, dit is waar want God leer dit in sy Woord.

Dink aan die arrogante japsnoet Josef se storm toe sy broers hom verkoop het as ’n slaaf. Nog storms toe hy onregverdig in die tronk beland en later daar vergeet is.

Wanneer die Here klaar “*ten goede*” met Josef in storms gewerk het is die geloofsgetuienis wat hy met sy broers deel, *“Dit is God wat my vooruit gestuur het om lewens te red.”* (Gen 45:5)

Voel dit soms, of dalk gereeld vir jou of Jesus in jou storm lê en slaap?

Dit kan natuurlik so voel, en God gee genoeg voorbeelde in die Bybel dat jy met Hom kan worstel daaroor. Lees veral die Psalms...

Maar as Hy nog nie ingryp nie dan is dit nie omdat Hy jou nie liefhet of nie omgee nie?!

ONTHOU:
Die grootste storm van ons bestaan is die oordeel van God oor ons sonde.

En daardie storm het Hy op Hom geneem vir elkeen wat deur geloof aan Hom alleen vasgryp.

Hy het nie teruggedeins vir die onregverdige omstandighede van ’n sondige wêreld wat Hom verwerp en verneder en uiteindelig gruwelik vermoor nie.

In Getemane het Hy sy nood in nederigheid voor sy Vader gebring wat Hom nie daarvan verlos het nie, maar Hom versterk het.

En wanneer selfs sy Vader Hom aan die kruis verlaat – dan deins Hy nie terug soos wat Hy as almagtige sou kon nie.

 Nee, dan dra Hy God se woede storm teen my en jou sonde,

Hy betaal elkeen wat glo se skuld sodat ons nooit in daardie storm van God se vurige haat teen sonde sal kom nie. Die wat nie in Hom glo en op Hom vertrou nie sal self vir ewig in daardie verskriklike storm gefolter word.

Maar vir elkeen wat in Hom glo, het Jesus die storm van ons sonde en van die dood stilgemaak...

As dit is hoe lief Hy vir jou het, as dit is hoe Hy jou wil koester in liefde – dink jy Hy sal jou nou in die steek laat in die stormpies van hierdie lewe? Hoe erg en hoe verskriklik dit ookal mog wees...

Nee, dit lyk dalk en dit voel dalk soms asof Hy slaap in jou storm,

maar in Heb. 13:5,6 herinner die Heilige Gees ons deur die skrywer dat, God self gesê het, *“5... Ek sal jou nooit verlaat nie, jou nooit in die steek laat nie.”*

 Deur sy Gees is Jesus is by jou in jou skuitjie in elke storm van jou lewe.

Daar is nog baie wat die Bybel sê oor die storms, oftewel die beproewings in ons lewe, maar kom ek volstaan nou met die volgende:

Deur Paulus leer die Heilige Gees ons in Fil. 4:6-7 die volgende, *“6Moet oor niks besorg wees nie, maar maak in alles julle begeertes deur gebed en smeking en met danksegging aan God bekend. 7En die vrede van God wat alle verstand te bowe gaan, sal oor julle harte en gedagtes die wag hou in Christus Jesus.”*

Hy belowe nie hier dat Hy die storm van beproewing waaroor jy besorg is sal wegneem nie,

Hy sê dat jy sy vrede sal hê, sy vrede wat alle verstand te bowe gaan –

 selfs binne in die storm wat jy beleef.

Moenie net bid dat Hy sit storm sal stilmaak, die omstandighede sal verander soos om reën te gee in droogte, genesing van siekte, herstel van besering nie. Vra dit as dit deel is van jou begeerte. En wanneer dit in sy raadsplan is sal Hy dit doen – Hy kan wanneer Hy wil. Daar is tog genoeg bewyse daarvoor – in die Bybel, in die vroeë kerk, maar vandag nog steeds...

Maar vra meer...

Vra dat Hy die goeie wat Hy wil werk met groot vrug sal doen in jou en om jou.

Vra dat Hy die storm in jou gemoed sal laat bedaar, vra dat Hy sy vrede selfs te midde van die ergste storms oor jou sal laat kom soos die lafenis van die aandkoelte na ŉ warm dag.

Hy belowe om daardie gebed van jou te verhoor – selfs al kom dit stamelend en snikkend in pyn en onbegrip..

Dan sal jy soos Dawid in Ps. 3 kan getuig terwyl hy in die storm van Absalom se verraad en vervolging was, *“5As ek gaan lê, slaap ek goed; ek word ook weer wakker, want die Here sorg vir my.”*

Skep moed in die storm wat jy nou of dalk binnekort sal beleef.

Onthou Paulus se woorde in Rom 8, dat daar niks is nie, letterlik niks *“wat ons van die liefde van God kan skei nie, die liefde wat daar is in Christus Jesus ons Here.”*

“Wie kan Hy tog wees dat selfs die wind en die see Hom gehoorsaam?”

Jesus Christus, die Seun van God, ons Here, wat by ons is en ons nooit in die steek sal laat nie.

Amen